Ketapele

Mmadi yo a rategang

Ge motho a le mahlokong gomme a hloka maatla le khomotšo tša Modimo, gantši o na le go ikwa a palelwa go ka ithuša. Dikarolo tše tša Mangwalo a Makgethwa go tšwa go Dipesalome di kgobokantšwe ka tlase ga dihlogo go go thuša go humana ditemana tša Mangwalo a Makgethwa tša maleba maemong a gago.

Re rapela gore badumedi ba ba hlokago khomotšo goba thekgo ya semoya ba tla humana gape maatla a a fiwago ke Modimo go tobana le bophelo ka kholofelo le maatla tšeo di mpshafaditšwego.

Dikarolo tše tša Mangwalo a Makgethwa di go šupetša lefelo le le noši le le tshephagetšego la botšhabelo leo le filwego ke Tatewešo wa Magodimong go bana ba gagwe.

Barulaganyi

Modimo ke setšhabelo sa rena le maatla a rena;

ke komana madulaabapile mabakeng a mathata.

(DIPESALOME 46:1)

Go bota Morena

DIPESALOME 123:1-3a

Ke lelalela go wena o bušago o le legodimong.

Rena re lebeletše Morena

Modimo wa rena,

re letetše gore a re gaugele.

Re etša bahlanka ge ba lebeletše seatla sa mong wa bona,

goba modiredi wa ngwanenyana ge a lebeletše seatla sa mong wa gagwe wa mosadi.

Re gaugele, Morena, re gaugele.

DIPESALOME 146:3-5

Le se ke la ikanya babuši,

batho ba nama,

ba go se kgone go phološa.

Motho wa nama ge a ehwa o boela mobung;

ke mohla merero ya gagwe e phuhlamago.

Go lehlogonolo

yo a thušwago ke Modimo wa Jakobo,

yo a botilego Morena Modimo wa gagwe.

DIPESALOME 121:1-8

Ke lelalela kua dithabeng;

ke botile go thušwa ke mang?

Ke botile go thušwa ke Morena,

Mohlodi wa legodimo le lefase.

A ka se go lese o kgopša;

Mošireletši wa gago ga a potume.

Ee, Mošireletši wa Israele ga a potume,

le gona ga a robale.

Morena ke Mošireletši wa gago;

o šika le wena go go leta.

Letšatši le ka se go dire selo mosegare,

le ge e le wona ngwedi bošego.

Morena o tla go šireletša kotsing tšohle,

o tla šireletša bowena bja gago ka moka.

O tla go šireletša mayong le maboong a gago,

gonabjale le go ya go ile.

Bala gape: DIPESALOME 146

Maatlaohle

DIPESALOME 24:1-2,9-10

Lefase ke la Morena le tšohle tše di lego go lona;

lefase ke la gagwe le tšohle tše di phelago go lona.

O le theile godimo ga mawatle,

o le agile godimo ga phamphamadiba.

Bulegang go ahlama, lena dikgoro;

ipuleng, lena mamati a bogologolo,

gore Kgoši ye kgolo e tsene!

Le re ke mang Kgoši ye kgolo yeo?

Morena Ramaatlaohle –

ke yena Kgoši ye kgolo yeo.

DIPESALOME 29:1-4,10-11

Retang Morena,

lena dibopiwa tša legodimong!

Mo reteleng letago la gagwe le maatla a gagwe!

Retang Morena wa letago ka mo go mo lebanego.

Obamelang Morena

le apere diaparo tše dikgethwa!

Modumo wa Morena o kwala godimo ga mawatle;

Modimo wa letago o a duma;

Morena o duma ka godimo ga phamphamadiba.

Modumo wa Morena ke wo maatla;

modumo wa Morena ke wa borena.

Morena o buša phamphamadiba;

o buša e le kgoši go ya go ile.

A Morena a fe setšhaba sa gagwe maatla,

a se šegofatše a dire gore se iketle.

Go balabala

DIPESALOME 119:28

Ke lala ke welawetšwa ke manyami;

mmaatlafatše ka mo o nkholofeditšego.

Bala gape: DIPESALOME 42:3-5,8-10

Pelaelo

DIPESALOME 116:1-6

Nna Morena ke a mo rata, gobane ge ke mo llela o a nkwa.

Ke tla no dula ke mo rapela ge ke sa phela,

ka gobane o ntlhwaela tsebe.

Ke be ke rarilwe ke ditlemo tša lehu,

ke dikaneditšwe ke poifo ya bodulabahu,

ke tlaletšwe ke bile ke gakanegile.

Ke mo ke lletšego Morena ka re:

“Ke a go rapela, Morena, ntlhakodiše!”

Morena ke Mogaugedi ebile ke Moloki,

Modimo wa rena ke wa lešoko.

Morena o babalela ba ba sa kgonego go ithuša;

nna o mphološitše ke šetše ke itlhobogile.

DIPESALOME 22:1-3

Modimo wa ka, Modimo wa ka,

o ntlogeletšeng?

Ke golola ke nyaka thušo,

eupša o no fela o le kgole le nna.

Mosegare ke hlwa ke go llela,

Modimo wa ka,

eupša ga o nkarabe;

le bošego ke lala ke go llela,

eupša khomotšo ga ke e hwetše,

etšwe o dutše sa borena o le Mokgethwa,

moo go kwalago direto tša Israele.

DIPESALOME 22:24-25

“Ga a lahle motlaišegi,

ga a mo hlokomologe ditlaišegong tša gagwe.

Ga a mo furalele, fela ge a mo llela o a mo thuša.”

Phuthegong ka moka ke tla go tumiša ka lebaka la tše o di dirilego;

ke tla go direla dihlabelo tše ke go tshephišitšego tšona mahlong a ba ba go khunamelago.

DIPESALOME 119:137-144

Wena o lokile, Morena,

le dikahlolo tša gago ke tšona.

Ditaelo tša gago di lokile,

di tshephagala e le ruri.

Ke a selekega

ka ge manaba a ka a hlokomologa tše o di boletšego.

O tshephagala ruri go se o nkholofeditšego sona,

gomme nna, mohlanka wa gago,

ke a se rata.

Nna ga ke selo, ke a nyatšega,

fela ditaelo tša gago ga ke di hlokomologe.

Toka ya gago ke ya go ya go ile,

le melao ya gago ke ya therešo.

Ke wetšwe ke tlalelo le kgakanego,

fela ke thabišwa ke melao ya gago.

Taelo tša gago di loketše sa ruri;

nkgontšhe go di kwešiša,

gomme ke tla phela.

DIPESALOME 34:5-7

Mo lebeleleng mme le tla ela difahlego,

la se lewe ke dihlong.

Nna ke mohlaki yo ke bego ke bitša Morena, mme a nkwa,

a ntlhakodiša ditlaišegong tša ka tšohle.

Bao ba obamelago Morena ba hlapetšwa ke morongwa wa gagwe gabotse,

mme o ba phološa kotsing.

Bala gape: DIPESALOME 25:16-22; 27:7-14;

31:10-14; 69:1-3,14-18,29-36

Tšhireletšo

DIPESALOME 63:1-8

Modimo, o Modimo wa ka,

mme ke go hlologetše;

ke go hlologetše ka pelo ya ka ka moka.

Ke go nyoretšwe bjalo ka motho a nyorilwe nageng ye e omilego ya lehwafa, ya go hloka meetse.

Ke nyaka go go bona ka Tempeleng ya gago ye kgethwa,

go bona maatla le letago la gago.

Lerato la gago, kilaphetogo,

le phala le bjona bophelo,

ka gona ke tla go tumiša.

Ke tla go reta ka mehla ge ke sa phela;

ke tla emiša diatla ke go tumiša.

Pelo ya ka e tla ipshina

bjalo ka ya motho yo a khošego tša monyanya,

mme ka go reta ka mekgolokwane.

Ge ke patlame malaong ke a go gopola;

bošego bjohle ke lala ke nagana ka wena,

gobane o nthušitše ka mehla.

Ke tla goa ke thabile ke šireleditšwe ke wena.

Ke a go kgomarela,

mme wena o nthekga ka letsogo la gago le le tiilego.

DIPESALOME 91:1-6,15

Yo a lego ka lehwafeng la Ramadulagodimo,

a dulago a šireleditšwe ke Ramaatlaohle,

a ka re go yena:

“Ke wena setšhabelo sa ka le sebo sa ka;

o Modimo yo ke mmotilego.”

Gobane ke yena a go phefišago mereo ya barei le malwetši a mašoro.

O go šireletša ka diphego tša gagwe;

o bolokega ge o hlokometšwe ke yena.

O botegela go go šireletša le go go phemela.

O ka se boife dikotsi tša bošego,

goba go hlaselwa mosegare,

le ge e le mauba a a welago batho bošego,

goba malwetši a a bolayago mosegare.

Ge a nthapela ke tla mo kwa;

ge a le mathateng ke tla ba le yena.

Ke tla mo hlakodiša, ka mo hlompha.

DIPESALOME 84:1-4,11-12

Ke rata Tempele ya gago bjang,

wena Modimo Ramaatlaohle!

Ke a duma ebile ke hlologetše kudu

go ba ka kgorong ya Tempele ya Morena.

Ke hlabela Modimo yo a phelago mekgolokwane ka pelo ya ka ka moka.

Ešita le diphorogohlo di agile dihlaga,

le dipeolane di na le magae;

di fepa mafotwana a tšona ka go ona kgauswi le dialetare tša gago,

wena, Morena Ramaatlaohle,

Kgoši ya ka le Modimo wa ka.

Go lehlogonolo ba ba phelago Tempeleng ya gago;

ba ba dulago ba go reta gona. Sela

Morena ke Mophediši le Mošireletši wa rena;

o a re gaugela,

a dira gore re hlomphege.

Badiraboloki ga a ba kone tše botse.

Modimo Ramaatlaohle,

go lehlogonolo bao ba go botago!

Bala gape: DIPESALOME 121; 92; 144; 139:5-10

Lethabo

DIPESALOME 16:7-11

Ke reta Morena yo a nkeletšago;

le bošego letswalo la ka le a ntemoša.

Ke dula ke tseba gore Morena o na le nna;

ka ge a le kgauswi, nka se thedimoge.

Ka gona ke thabile, ke hlaletše,

mme ke ikwa ke bolokegile,

ka gobane o ka se nkgafele bodulabahu;

o ka se lese mmotegi wa gago a eya boyabahu.

O ntlhahla tseleng ya bophelo;

ge ke na le wena ke thakgala kudu.

O nthabiša go ya go ile.

DIPESALOME 30:1-5

Ke a go tumiša, Morena,

gobane o mphološitše lehung,

wa se dumelele manaba a ka go ntshega.

Ke go lletše,

Morena Modimo wa ka,

mme wa mphodiša bolwetšing.

O nkgomišitše ke eya bodulabahu, Morena.

Ke be ke le gare ga bao ba theogelago go baithobaledi,

eupša wena wa nntšha.

Opelelang Morena ditumišo,

lena babotegi ba gagwe!

Tumišang yena Mokgethwa!

Bogale bja gagwe ke bja lebakanyana fela,

botho bja gagwe bjona ke bja bophelo ka moka.

Le ge mantšiboa motho a ka robala a lla,

mosong o tsoga a thabile.

Bala gape: DIPESALOME 16; 147; 148; 30

Tebogo

DIPESALOME 18:32-33,35-36

Modimo yo o a ntiiša,

o nthuša go phela ke se na bosodi.

O nkgontšha go kitima bjalo ka tshephe;

o nkemiša ke fentše kua mebotong.

Wena, Morena,

o a ntšhireletša wa mpoloka;

o nthekga ka maatla a gago;

ka thušo ya gago ke na le seriti.

O nkgontšhitše go tšhabela manaba a ka,

gomme ga se ka thetšwa.

DIPESALOME 103:1-5

A ke rete Morena!

A ke tumiše leina la gagwe le lekgethwa ka pelo ya ka ka moka.

A ke rete Morena,

ke se lebale tše a ntirelago tšona:

O ntebalela makgopo a ka ka moka;

o mphodiša malwetši a ka ohle.

O ntlhakodiša lehung;

o a ntlhompha, a nthata, a ntšhokela.

Bophelong bja ka ka moka

o mpha tše botse ka bontši,

gore ke no fela ke tiile,

ke le yo mofsa bjalo ka ntšhu.

DIPESALOME 9:1-2

Ke tla go tumiša ka pelo ya ka ka moka, wena, Morena;

ke tla laodiša mehlolo yohle ya gago.

Ke tla thaba ka gobela ka lebaka la tše o ntiretšego tšona;

ke tla go opelela tumišo,

wena Yogodimodimo.

DIPESALOME 28:6-9

A go retwe Morena!

O nkwele ge ke mo llela ke nyaka thušo.

Morena o mpha maatla, ebile ke kotse ya ka.

Ke botile yena, o a nthuša;

ka gona ke a gobela,

ke mo reta ka sefela.

Morena o fa setšhaba sa gagwe maatla.

Motlotšwa wa gagwe o tšhabela go yena mme a phološwa.

Phološa setšhaba sa gago, Morena,

o šegofatše bao e lego ba gago.

Eba modiša wa bona,

o ba babalele go ya go ile.

Bala gape: DIPESALOME 66; 103; 116; 149; 150

Bolwetši bjo šoro goba lehu

DIPESALOME 39:4-7

“Morena, ntsebiše pheletšo ya ka,

le gore nako ye e ntšhaletšego ke ye kaakang.

Ntemoše bokopana bja matšatši a ka.”

O mpeetše bophelo bjo bokopana;

bophelo bja ka o bona e se selo.

Motho wa nama ke lefeelafeela. Sela

Bophelo bja motho bo bjalo ka moriti wo o fetago;

tše a itapišago ka tšona ke lefeela.

O ikgobelela mahumo, a sa tsebe moji.

Bjale nna ke sa lebeletšeng,

Mong wa ka?

Yo ke mo holofetšego ke wena.

DIPESALOME 116:1-6

Nna Morena ke a mo rata, gobane ge ke mo llela o a nkwa.

Ke tla no dula ke mo rapela ge ke sa phela,

ka gobane o ntlhwaela tsebe.

Ke be ke rarilwe ke ditlemo tša lehu,

ke dikaneditšwe ke poifo ya bodulabahu,

ke tlaletšwe ke bile ke gakanegile.

Ke mo ke lletšego Morena ka re:

“Ke a go rapela, Morena, ntlhakodiše!”

Morena ke Mogaugedi ebile ke Moloki,

Modimo wa rena ke wa lešoko.

Morena o babalela ba ba sa kgonego go ithuša;

nna o mphološitše ke šetše ke itlhobogile.

Bala gape: DIPESALOME 86:1-13; 88; 102; 142

Thapelo

DIPESALOME 34:4-8

Ke kgopetše Morena thušo,

mme a nkaraba;

o ntlhakodišitše mo go tše ke bego ke di boifa.

Mo lebeleleng mme le tla ela difahlego,

la se lewe ke dihlong.

Nna ke mohlaki yo ke bego ke bitša Morena, mme a nkwa,

a ntlhakodiša ditlaišegong tša ka tšohle.

Bao ba obamelago Morena ba hlapetšwa ke morongwa wa gagwe gabotse,

mme o ba phološa kotsing.

Lebeledišišang le itemogele gore Morena ke yo botho bjang.

Go lehlogonolo motho yo a tšhabelago go yena.

DIPESALOME 71:1-3

Ke tšhabela go wena, Morena,

ke se tsoge ke hlabilwe ke dihlong.

Ntlhakodiše mme o ntote ka maatla a gago a go phološa!

Ntlhwaele tsebe o mphološe!

Eba mošireletši wa ka yo ke tšhabelago go yena ka mehla.

O ikemišeditše go mphološa,

gobane o mošireletši wa ka le sebo sa ka.

DIPESALOME 86:6-8

Hle, Morena,

ntheeletše ge ke go rapela;

nkele hloko ge ke go llela.

Ge ke le mathateng ke llela wena,

ka gobane o a ntheeletša.

Modimo, moswananago ga a gona,

Mong wa ka,

le wa go dira tše di dirwago ke wena ga a gona.

Go obamela Modimo

DIPESALOME 119:33-34

Morena, nthute go phetha taelo tša gago,

ke mo ke tlago phela ka tšona go fihlela mafelelong.

Ntlhalošetše melao ya gago,

gomme ke tla e phetha ka pelo ya ka yohle.

DIPESALOME 119:129-133

Taelo tša gago di a makatša,

ke ka lebaka leo ke di phethago.

Kutollo ya tše o di boletšego e a sedimoša;

ba go hlalefetšega gabonolo e a ba hlalefiša.

Ke fišegela ditaelo tša gago,

ke di hlologela kudu.

Retologela go nna o nkgaugele,

go etša ge o gaugela ba ba go ratago.

Ntlhahle bophelong bjalo ka ge o nkholofeditše;

o se ntlogele ke bušwa ke bobe.

DIPESALOME 119:10-11

Nna ke leka go go direla ka pelo ya ka yohle;

o se ntese ke phamoga melaong ya gago.

Dikholofetšo tša gago ke di lotile ka pelong,

gore ke se go fošetše.

Tumelo

DIPESALOME 31:14-16,22,24

Fela nna ke botile wena, Morena,

ke re: “O Modimo wa ka.”

Bophelo bja ka bo laolwa ke wena;

ntlhakodiše diatleng tša manaba a ka,

le go tša bantlhomari.

Nke o nkedišetše sefahlego sa gago,

nna, mohlanka wa gago;

ntlhakodiše ka leratorato la gago.

Ke be ke tšhogile ke re o nthakile pele ga gago.

Eupša o kwele sello sa ka mola ke go llela ke nyaka thušo.

Tiang maatla, betang dipelo,

lena bohle ba le botilego Morena!

DIPESALOME 33:18-22

Ke Morena yo a babalelago ba ba mmoifago,

bao ba botilego lerato la gagwe,

kilaphetogo,

gore a ba phološe lehung,

a ba babalele mehleng ya tlala.

Rena re holofetše Morena;

ke yena Mothuši le Mošireletši wa rena.

Re thaba ka gobane re le ba gagwe,

ka gobane re tshephile yena Mokgethwa.

Morena, anke leratorato la gago

le be le rena, ka ge re botile wena.

Bala gape: DIPESALOME 69:29-36

Bogolo

DIPESALOME 89:5-9

Magodimo a reta mehlolo ya gago, Morena,

le potego ya gago sebokeng sa barongwa.

Kgane ke mang kua magodimong yo a kago bapetšwa le Morena?

Ke mang gare ga dihlolwa tšeo tša legodimo yo a swanago le Morena,

Modimo, Mmoifegi gare ga barongwa,

senatla, Motšhabegi gare ga bohle ba ba mo potapotilego?

Morena, Modimo Ramaatlaohle,

ke mang mokawena?

O Ramaatla, Morena,

mme potego ya gago ke yona kobo ya gago.

O buša lewatle le le gaketšego;

o homotša maphoto a a fadilego.

DIPESALOME 8:1-4

Morena, Mong wa rena,

leina la gago ke le legolo bjang lefaseng lohle!

Tše o di hlomilego legodimong di taga bjang!

Bana le masea ba reta maatla a gago, ba hlokiša balwantšhi ba gago melomo,

manaba a gago le baitefeletši.

Ge ke lebelela leratadima,

mošomo wa diatla tša gago,

ngwedi le dinaledi tše o di beilego madulong,

ke re motho ke eng ge o bile o mo gopola,

motho wa lešidi ge o mmabalela?

Bala gape: DIPESALOME 19:1-6; 48:1,10-11

Bogoši

DIPESALOME 96:10-13

Botšang ditšhaba ka moka le re:

“Morena ke kgoši!

Lefase le tsemilwe mme le ka se šutišwe.

Morena o tla ahlola ditšhaba ka toka.”

A legodimo le thabe, lefase le hlalale;

a lewatle le rore le tšohle tše di lego ka go lona.

Naga a e goe ka lethabo,

le tšohle tše di lego mo go yona!

Mehlare ya dithokgwa e tla hlaba mekgolokwane

pele ga Morena,

gobane o tlilo ahlola lefase.

O tla buša ditšhaba tša lefase ka toka le go se kgetholle.

DIPESALOME 98:1

Opelelang Morena kopelo ye mpsha,

gobane o dirile mehlolo.

O fentše ka maatla a gagwe,

maatla a gagwe a makgethwa.

DIPESALOME 98:7-9

A lewatle le rore le tšohle tše di lego ka go lona,

le lefase le bohle ba ba dulago mo go lona.

Dinoka a di ope diatla,

le dithaba di gobele megobo mmogo

pele ga Morena,

gobane o tlilo ahlola lefase.

O tla ahlola lefase ka toka,

ditšhaba a di ahlola a sa kgetholle.

Bala gape: DIPESALOME 98

Kholofelo

DIPESALOME 27:11-14

Nthute ditsela tša gago, Morena,

mme o ntlhahle tseleng ya polokego,

gore manaba a ka a se atlege.

Hle, se nkgafele thatong ya manaba a ka,

gobane dihlatse tšeo tša maaka di nkemetše ka maoto,

di ntsošetša mpherefere.

Ge nkabe ke se ka dumela gore ke tla bona botho bja Morena

mo bophelong bjo nkabe ke hwile.

Bota Morena! O se ke wa tlalelwa!

Ee, bota Morena.

DIPESALOME 37:23-26,39-40a

Morena o etetša motho yo a mo kgahlago ka maitshwaro,

gomme o a mo thekga.

Le ge a ka wa, a ka se wele ruri,

gobane Morena o mo swere ka seatla.

Le ge nkile ka ba yo mofsa mme bjale ke tšofetše,

ga se nke ka bona moloki a lahlilwe,

goba ditlogolo tša gagwe di kgopela diyamaleng.

Ka mehla o adima batho ka pelo ye tšhweu,

le ditlogolo tša gagwe ke mahlogonolo go yena.

Morena ke mohlakodiši wa baloki;

ke yena setšhabelo sa bona ge ba le tlalelong.

O a ba thuša a ba lamolela.

Kgonthe ya rena e le noši

DIPESALOME 33:16-22

Kgoši ga e fenye ntweng ka madira a mantši,

le mohlabani ga a phološwe ke bonatla bja gagwe.

Ke lefeela go ikanya go phološwa ke pere;

le ye e tiilego e ka se phološe motho.

Ke Morena yo a babalelago ba ba mmoifago,

bao ba botilego lerato la gagwe,

kilaphetogo,

gore a ba phološe lehung,

a ba babalele mehleng ya tlala.

Rena re holofetše Morena;

ke yena Mothuši le Mošireletši wa rena.

Re thaba ka gobane re le ba gagwe,

ka gobane re tshephile yena Mokgethwa.

Morena, anke leratorato la gago

le be le rena, ka ge re botile wena.

DIPESALOME 18:1-2,28-31

Ke go rata bjang, Morena, wena maatla a ka!

Morena ke setšhabelo sa ka;

ke sebo sa ka le mophološi wa ka.

Ke Modimo wa ka le botšhabelo bjo ke tšhabelago go bjona.

Ke kotse ya ka,

ebile ke montlhabanedi,

ke bokhuto bja ka.

Wena, Morena,

o mphediša ka boiketlo;

wena, Modimo wa ka,

o ntlošetša mathata a ka ka moka.

O mpha maatla a go hlasela manaba a ka,

le a go tshela morako wa motse wa bona.

Ditiro tša Modimo yo di lokile kudu,

mantšu a gagwe a hlwekile.

O bjalo ka kotse go bohle bao ba nyakago a ba šireletša.

Morena a le noši ke Modimo;

Modimo a nnoši ke setšhabelo sa rena.

Lerato

DIPESALOME 118:1-5

Retang Morena, gobane ke yo botho;

lerato la gagwe ke la go ya go ile.

Baisraele a ba re:

“Lerato la gagwe ke la go ya go ile.”

Ba lešika la Arone a ba re:

“Lerato la gagwe ke la go ya go ile.”

Ba ba boifago Morena a ba re:

“Lerato la gagwe ke la go ya go ile.”

Mola ke le tlalelong ke ile ka rapela Morena,

gomme a nkwa, a ntlhatlola.

DIPESALOME 136:1-4

Lebogang Morena,

gobane ke yo botho,

gobane lerato la gagwe ke la go ya go ile.

Lebogang Modimo wa medimo,

gobane lerato la gagwe ke la go ya go ile.

Lebogang Morena wa marena,

gobane lerato la gagwe ke la go ya go ile.

Ke yena fela a dirago mehlolomegolo,

gobane lerato la gagwe ke la go ya go ile.

Bala gape: DIPESALOME 136; 103:8,13-18

Dikopelo tša go tumišo

DIPESALOME 89:1-2

Morena, lerato la gago, kilaphetogo, ke tla le opela go ya go ile;

ke tla begela batho potego ya gago ka mehla.

Ke rile:

“Lerato la gago ke la go ya go ile;

o hlomile potego ya gago leratadimeng.”

DIPESALOME 145:8-9,14-15,18

Morena o na le kgaugelo le lešoko;

ga a befelwe ka pela,

mme o tletše leratorato.

O loketše dihlolwa tša gagwe ka moka,

mme o di šokela tšohle.

Morena o thekga bohle ba ba wago;

o kgothatša bohle ba ba nyamilego.

Diphedi tšohle di go lebelela di holofetše,

gomme o di fa dijo lebakeng la gona.

Morena o kgauswi le bohle ba ba mo llelago,

ke ra ba ba mo llelago ka mmannete.

DIPESALOME 147:1,7-11

Retang Morena!

Ke mo gobotse go opelela Modimo wa rena ditumišo;

go a kgahliša ebile go a swanela go mo reta.

Opelelang Morena sefela sa tebogo,

le opelele Modimo wa rena le letša sekgapa.

O pipa leratadima ka maru,

o nešetša lefase pula,

o mediša bjang mebotong.

O fa diphoofolo dijo tša tšona,

le mafotwane a magokobu ge a lla.

Ga a iše felo ka maatla a pere,

le a mohlabani ga a mo kgahle;

o kgahlwa ke ba ba mmoifago,

ba ba botilego rato la gagwe, kilaphetogo.

Bala gape: DIPESALOME 103; 145; 146; 147

Go nyama le go nolega moko

DIPESALOME 22:1-2,4-5,24

Modimo wa ka, Modimo wa ka,

o ntlogeletšeng?

Ke golola ke nyaka thušo,

eupša o no fela o le kgole le nna.

Mosegare ke hlwa ke go llela,

Modimo wa ka,

eupša ga o nkarabe;

le bošego ke lala ke go llela,

eupša khomotšo ga ke e hwetše.

Borakgolokhukhu ba rena ba be ba go botile,

mme wena o ba hlakodiša.

Ba be ba go llela mme ba phološwa,

ba go botile mme ba sa swabišwe.

“Ga a lahle motlaišegi,

ga a mo hlokomologe ditlaišegong tša gagwe.

Ga a mo furalele, fela ge a mo llela o a mo thuša.”

DIPESALOME 69:1-3,29-33

Ntlhakodiše, hle, Modimo,

gobane meetse a mpoa ka megolo.

Ke sobelela tebetebeng ya leraga,

gomme ke hloka mo ke gatago gona.

Ke ka gare ga bodiba,

gomme ke gogotšwe ke mafula.

Ke lapišitšwe ke go lla,

le lentšu le hwile;

mahlo a ka a fifaditšwe ke go letela wena,

Modimo wa ka.

Ge e le nna,

ke a tlaišega, ke bohlokong;

nke o mphološe mme o ntšhireletše, Modimo.

Ke tla tumiša Modimo ka kopelo;

ke tla mo reta ka go mo leboga.

Seo ke se se tlago mo kgahla go feta go mo neela sehlabelo sa poo,

powana ya dinaka le ngatha tša mapharo.

Baikokobetši ge ba di bona ba tla thaba;

lena ba go khunamela Modimo,

tiang maatla.

Morena o theeletša bahloki,

le batho ba gagwe ba ba lego kgolegong ga a ba nyatše.

Bala gape: DIPESALOME 31:9-13; 130

Bokgauswi

DIPESALOME 23:1-6

Morena ke modiši wa ka;

ga ke hloke selo.

O nkhutšiša mafulong a matala;

o nkiša meetseng a makhutšo.

O a ntapološa,

o ntshepediša ka tsela tše di lokilego ka lebaka la leina la gagwe.

Le ge nka sepela molapong wo o šiišago,

nka se boife selo,

gobane wena, Morena, o na le nna.

O ntšhireletša ka molamo wa gago,

ka lepara la gago wa ntlhahla.

O ntirela monyanya manaba a ka a ntebeletše;

o nkamogela mo nkego ke moeng yo mogolo,

wa ntlaletša senwelo wa go falala.

Ke a tseba gore botho le lerato la gago di tla ba le nna bophelong bja ka ka moka,

gomme ke tla dula ka ngwakong wa gago ge ke sa phela.

DIPESALOME 34:17-19

Baloki ba llela Morena gore a ba thuše,

mme o a ba kwa.

O ba ntšha ditlaišegong tša bona ka moka.

Morena o kgauswi le bao ba nolegilego moko;

o phološa bao ba feletšwego ke tshepo.

Moloki o atelwa ke madimabe,

eupša Morena o mo ntšha go ona ka moka.

Bala gape: DIPESALOME 46:5-11; 139:5-10

Go hloka mohola ga motho

DIPESALOME 62:9-12

Bathofela ga se selo,

ba maemo ke lefeela;

ge o ba ela, ba bofefo,

ba le mmogo boima bja bona bo fetwa ke bja lefofa.

Le se ikanye go thopela batho,

la bota go holega ka bohlakodi.

Ge le ka atelwa ke lehumo,

le se bee pelo tša lena go lona.

Modimo o kile a re a bolela ka kwa taba tše pedi:

ya gore maatla ke a gagwe

gomme lerato la gagwe,

yena Mong wa ka, ga le fetoge,

le ya gore o putsa bohle go ya ka ditiro tša bona.

DIPESALOME 90:3-6

O laela motho gore a boele a be se a bego a le sona;

o mo fetoša lerole gape.

Mengwaga ye sekete go wena e swana le letšatši la maabane le le fetilego ka pela;

e bjalo ka seripana sa nako ya bošego.

O re gogola bjalo ka lefula;

re feta lefaseng bjalo ka toro.

Re bjalo ka mphoka wo o hlogago mosong,

wa gola wa thunya matšoba,

mantšiboa wa pona wa omelela.

DIPESALOME 144:3-4

Morena, motho ke selomang,

ge o bile o mo šetša;

ke ra motho wa nama,

ge o bile o mo ela hloko?

Gape motho ga se selo;

nako ya gagwe e feta bjalo ka moriti.

Senyakwa

DIPESALOME 31:9-12,22

Ntšhokele, Morena,

gobane ke mo tlalelong.

Mahlo a ka a gohlometše ka lebaka la sello;

ke lapile mmele le moya.

Mahloko a mphokoleditše bophelo,

mefegelo e nthipetše mengwaga.

Ke fokodišitšwe ke mohlako,

le marapo a ka a a opa.

Manaba a ka ka moka a a nnyatša,

gagolo ba e lego baagišani ba ka;

ba ba ntsebago ba a mpoifa;

ge ba mpona mekgotheng,

ba a ntšhaba.

Bohle ba itebadišitše nna mo nkego ke hwile;

ke bjalo ka selotsoko se se lahlilwego.

Ke be ke tšhogile ke re o nthakile pele ga gago.

Eupša o kwele sello sa ka mola ke go llela ke nyaka thušo.

DIPESALOME 38:5-10,21-22

Dišo tša ka di a nkga,

di dutla boladu ka lebaka la botlaela bja ka.

Ke kudupane, ke kokoropane,

ke hlwa ke lla letšatši ka moka.

Ke tletše dišo gohle mmeleng;

mmele wa ka o a fiša ka letadi.

Ke feletšwe ke maatla,

ke nolegile moko,

ke tsetlišwa ke manyami.

Mong wa ka, o tseba tlhologelo tša ka,

o kwa metsetlo ya ka.

Pelo ya ka e thebatheba kudu,

ke feletšwe ke maatla,

le mahlo a ka a fifetše.

Se ntlogele, Morena,

se nkeme kgole, Modimo wa ka!

Itlhaganele o nthuše, Mong wa ka,

Mophološi wa ka!

DIPESALOME 42:1-5

Bjalo ka kgama ge e llela meetse a meela,

le nna ke llela go wena, Modimo.

Ke nyoretšwe Modimo,

Modimo yo a phelago;

ke tla ya neng go itlhagiša pele ga gagwe?

Bošego le mosegare ke a lla,

mme megokgo ke tšona dijo tša ka;

nako yohle manaba a ka a mpotšiša a re:

“O kae Modimo wa gago?”

Ke setlega pelo ge ke gopola tša mola ke sa fela ke eya ntlong ya Modimo le lešaba,

ke le eta pele;

re le lešaba la lethabo,

re opela re reta Modimo.

Wena pelo ya ka,

o reng o hlokofetše gakaaka?

O reng o ferekane?

Tshepha Modimo,

gobane ke tla buša ka mo tumiša,

yena Mophološi le Modimo wa ka.

Bala gape: DIPESALOME 39; 42; 43; 55:1-8

Thekgo

DIPESALOME 46:1-3,7,10-11

Modimo ke setšhabelo sa rena le maatla a rena;

ke komana madulaabapile mabakeng a mathata.

Ka gona,

le ge lefase le ka šikinyega,

le dithaba tša kgeregela ka garegare ga lewatle;

le ge mawatle a ka rora a galefile,

le dithaba tša thothomedišwa ke kgalefo yeo,

re ka se tšhoge. Sela

Morena Ramaatlaohle o na le rena;

Modimo wa Jakobo ke setšhabelo sa rena!

O re: “Lesang go lwa,

mme le tsebe gore ke nna Modimo.

Ke nna Kokamaditšhaba,

ke nna Kokamalefase.”

Morena Ramaatlaohle o na le rena;

Modimo wa Jakobo ke setšhabelo sa rena!

DIPESALOME 41:1-3

Go lehlogonolo motho yo a hlokomelago bahlaki;

Morena o tla mo hlakodiša mohla a wetšego mathateng.

Morena o tla mo šireletša a mo phediša;

o tla mo letla mo nageng ye;

a ka se mo lahletše manabeng.

Ge a babja, Morena o tla mo thekga,

a mo fodišetša sa ruri.

Bala gape: DIPESALOME 18:1-2,28-31

Go se kgonthišege

DIPESALOME 62:1-2

Go Modimo fela ke mo ke hwetšago khutšo;

ke yena yo a mphološago.

Ke yena fela sebo sa ka le Mophološi,

ke yena setšhabelo sa ka,

nka se tsoge ke thetšitšwe.

DIPESALOME 62:5-8

Nna khutšo ke e hwetša go Modimo fela,

ke yena yo ke mo tshephilego.

Ke yena fela sebo sa ka le Mophološi,

ke yena setšhabelo sa ka,

mme nka se thetšwe.

Modimo ke Mophološi wa ka yo a mphago seriti;

ke yena sebo sa ka se se tiilego,

ke setšhabelo sa ka.

Mo tshepheng ka mehla,

lena setšhaba;

mo aleleng mathata ohle a lena;

ke yena setšhabelo sa rena.

Bala gape: DIPESALOME 121; 123

Kwelobohloko

DIPESALOME 103:13-14

Morena o hlokomela bao ba mmoifago,

go swana le tatagobana ge a hlokomela bana ba gagwe.

O tseba se re bopilwego ka sona –

ga a lebale gore re lerole.

DIPESALOME 31:1-5

Ke tšhabela go wena, Morena,

ke se tsoge ke jelwe ke dihlong.

O ntlhakodiše ka maatla a gago a go phološa.

Ntlhwaele tsebe!

Ntlhakodiše ka pela!

Eba mošireletši wa ka yo ke tšhabelago go yena,

le sebo sa go ntšhireletša.

O mošireletši wa ka le sebo sa ka.

Ka ge o ntlhokomela,

o tla ntlhahla wa nketetša.

Ntanyolle sefung se ba ntheilego ka sona.

gobane ke wena setšhabelo sa ka.

Ke gafela moya wa ka diatleng tša gago,

gobane o tla mphološa, Morena.

wena Modimo yo a botegago.

DIPESALOME 56:8-9

O tseba ka mo ke tshwenyegilego ka gona.

Tšhela meokgo ya ka ka lekukeng la gago.

A ke re e ngwadilwe pukung ya gago?

Mohla ke go bitša,

manaba a ka a tla katakata.

Se ke se tsebago ke gore Modimo o ema le nna.

Bala gape: DIPESALOME 40:1-3; 124

Botšofadi

DIPESALOME 71:4-9

Modimo wa ka,

ntlhakodiše diatleng tša bakgopo,

dinaleng tša badiratšempe,

bona bagateledi,

gobane nnaena ke tshephile wena,

Mong wa ka, wena, Morena.

E sa le ke go tshepha go tloga bjaneng bja ka.

E sa le ke ithekga ka wena go tloga mola ke tswalwa;

ke wena o mpabaletšego go tloga tswalong;

nka se lese go go tumiša.

Ba bantši ba mpona ke le sehlola,

fela wena o setšhabelotia sa ka.

Ga ke kgaotše go go tumiša,

ke hlwela go anega letago la gago.

Se re bjale ge ke tšofetše wa ntahla;

se re bjale ge ke fela maatla wa ntlogela.

DIPESALOME 92:12-15

Baloki bona ba tla atlega boka mepalema;

ba tla letla bjalo ka mesedere ya Lebanone.

Ba tsemilwe ka ntlong ya Morena,

ba tla atlega dikgorong tša Tempele ya Modimo wa rena.

Le ge e šetše e le diputswa,

ba tla no fela ba tiile,

ba le bjalo ka mehlare ye metala.

Seo e tla ba sešupo sa go loka ga Morena.

Ke yena sebo sa ka,

gomme mo go yena ga go bokgopo.

DIPESALOME 71:16-20

Ke tla tla ke laodiša ditiro tša gago tše maatla,

wena, Mong wa ka, wena, Morena;

ke tla go opelela ditumišo,

ka ge moloki e le wena fela.

Modimo,

o ntaodišeditše mehlolo ya gago go tloga bjaneng bja ka,

mme le bjale ke sa e anegela batho.

Bjale ge ke šetše ke tšofetše ke le hlogoputswa o se ntahle, hle, Modimo,

ke be ke tle ke anegele ba meloko yohle ya ka moso maatla a gago.

Modimo,

toka ya gago e fihla magodimong.

Ke mang wa go swana nago, Modimo,

wena Modiradikgolo?

O ntlišeditše ditlaišego tše dintši tše bohloko,

fela o tla buša wa mmaatlafatša,

wa mphološa lehung.

Bala gape: DIPESALOME 90

Phološo

DIPESALOME 31:1-5,15a

Ke tšhabela go wena, Morena,

ke se tsoge ke jelwe ke dihlong.

O ntlhakodiše ka maatla a gago a go phološa.

Ntlhwaele tsebe!

Ntlhakodiše ka pela!

Eba mošireletši wa ka yo ke tšhabelago go yena,

le sebo sa go ntšhireletša.

O mošireletši wa ka le sebo sa ka.

Ka ge o ntlhokomela,

o tla ntlhahla wa nketetša.

Ntanyolle sefung se ba ntheilego ka sona.

gobane ke wena setšhabelo sa ka.

Ke gafela moya wa ka diatleng tša gago,

gobane o tla mphološa, Morena.

wena Modimo yo a botegago.

Bophelo bja ka bo laolwa ke wena.

DIPESALOME 40:1-3

Ke be ke letile Morena ka tlhologelo,

mme a ntlhwaela tsebe,

a nkwa ge ke mo llela.

A nntšha moleteng wa tahlego,

moo tebetebeng ya leraga,

a mpea sebong,

a ntshepediša mo go omilego.

A mpha kopelo ye mpsha,

sereto sa Modimo wa rena.

Ba bantši ba tla re go kwa kopelo ya ka ba gakgamala, ba tshepha Morena.

DIPESALOME 56:11-13

Ke botile Morena yo ke mo tumišago ka lebaka la tše a nkholofeditšego tšona,

gomme ga ke boife selo –

motho wa nama yena a ka ntirang?

Ke tla phetha tše ke go anetšego tšona, Modimo;

ke tla go neela sehlabelo sa tebogo,

ka gobane o ntlhakodišitše lehung,

wa nthekga gore ke se thedimoge,

ke phele mo lefaseng ke bonegetšwe ke wena.

Bala gape: DIPESALOME 86; 30

Boloki

DIPESALOME 94:17-22

Ge nkabe ke se thušwe ke Morena,

nkabe ke tšhwile ka ikela nageng ya setu.

Ge ke be ke ekwa gore ke a thedimoga,

o be o nthekga ka leratorato la gago, Morena.

Ge ke be ke balabala kudu ka pelo,

o be o nkhomotša.

Na o ka šomišana le baahlodi ba babe, ba ba fetolago bobe molao?

Ba lakana go bolaya moloki,

mohlokamolato ba mo ahlolela lehu.

Nnaena botšhabelo bja ka ke Morena;

Modimo wa ka ke sona sebo sa ka.

DIPESALOME 119:137-138

Wena o lokile, Morena,

le dikahlolo tša gago ke tšona.

Ditaelo tša gago di lokile,

di tshephagala e le ruri.

Bala gape: DIPESALOME 103:9-11

Go ipolela molato

DIPESALOME 32:2-5

Go lehlogonolo motho yo Morena

a sa mmonego molato,

yo a se nego bofora.

Mola ke sa ipolele dibe tša ka,

marapo a ka a be a fokola,

ka gobane ke be ke ehlwa ke lla letšatši ka moka.

O nkotlile bošego le mosegare, Morena;

ke be ke feletšwe ke maatla bjalo ka meetse ge a pšhešwa ke phišo ya selemo.

Ke ile ka ipolela dibe pele ga gago,

ka se ute bobe bja ka.

Ke ithaopile ka ipolela makgopo a ka go wena,

mme wena wa ntebalela melato yeo.

DIPESALOME 38:3-11,18,22

Ka ge o nkgalefetše ke tšwile dišo gohle mmeleng,

ke opša le ke marapo ka lebaka la dibe tša ka.

Ke kgangwa ke makgopo a ka;

ke morwalo wo o mpalelago.

Dišo tša ka di a nkga,

di dutla boladu ka lebaka la botlaela bja ka.

Ke kudupane, ke kokoropane,

ke hlwa ke lla letšatši ka moka.

Ke tletše dišo gohle mmeleng;

mmele wa ka o a fiša ka letadi.

Ke feletšwe ke maatla,

ke nolegile moko,

ke tsetlišwa ke manyami.

Mong wa ka, o tseba tlhologelo tša ka,

o kwa metsetlo ya ka.

Pelo ya ka e thebatheba kudu,

ke feletšwe ke maatla,

le mahlo a ka a fifetše.

Bagwera le bakgotse ba ka ba nkatologile ka lebaka la bolwetši bja ka;

le ba gešo ga ba mpatamele.

Ke ipolela bokgopo bja ka,

ke tshwenyegile ka lebaka la dibe tša ka.

Itlhaganele o nthuše, Mong wa ka,

Mophološi wa ka!

DIPESALOME 51:1-4a,16-17

Ntšhokelwe hle, Modimo,

ka ge o nthata ka leratorato.

Phumola dibe tša ka ka kgaugelo ya gago ye kgolo.

Ntlhatswe bokgopo bja ka,

o ntire yo a hlatswitšwego sebe.

Diphošo tša ka ke a di tseba,

le sebe sa ka ke dula ke se gopola.

Ke phošeditše wena, wena fela,

mme ke dirile se o bonago e le se sebe.

Wena ga o nyake dihlabelo;

ge o be o di nyaka,

nkabe ke go direla tšona;

ga o kgahlwe le ke dihlabelo tša go tšhungwa ka moka.

Modimo,

sa ka sehlabelo ke boitsholo bja nnete;

motho yo a ikokobetšago mme a itsholelago dibe tša gagwe ga o mo lahle.

DIPESALOME 65:1-3

Modimo,

go tumišwa go lebane wena kua Sione;

ke wena o lebanwego ke go phethelwa dikeno,

wena yo o kwago dithapelo.

Batho bohle ba tla tla go wena

ka lebaka la dibe tša bona.

Re imelwa ke dikarogo tša rena,

eupša wena o re lebalela tšona.

Manyami

DIPESALOME 129:1-8

Manaba a ka e sa le a ntshwara gasehlogo go tloga bjaneng bja ka –

a Baisraele ba realo, ba re:

“Manaba a ka e sa le a ntshwara gasehlogo go tloga bjaneng bja ka,

fela ke ba paletše.

Mokokotlo wa ka ba o kgathile,

ba o fetoša boleme.

Morena o lokile,

o ntokolotše go bakgopo.”

A bahloi bohle ba Sione ba segišwe batho,

ba bušetšwe morago.

A ba etše bjang bjo bo metšego tlhakeng,

bjo bo ponago bo sešo bja gola.

Ga bo be le mosegi,

ga bo be le wa go bo bofa digola.

Ga go mofeti yo a tlago ba dumediša a re:

“Morena a le šegofatše!

Re le šegofatša leineng la Morena.”

DIPESALOME 146:3-4

Le se ke la ikanya babuši,

batho ba nama,

ba go se kgone go phološa.

Motho wa nama ge a ehwa o boela mobung;

ke mohla merero ya gagwe e phuhlamago.

DIPESALOME 126:1-6

Mola Morena a re bušetša Sione re etšwa bothopša,

e be nke re a lora.

Re be re sega re gobela;

ke ge baditšhaba ba re:

“Morena o ba diretše tše dikgolo.”

Le bjale, Morena o re diretše tše dikgolo,

gomme ra thakgala.

Morena, re bušetše nageng ya gaborena,

go etša ge o bušetša meela leganateng.

Ba ba bjalago ba lla,

ba tla buna ba gobela.

Yo a yago mašemong a lla a rwele peu,

o tla boa a gobela a rwele puno.

Potego

DIPESALOME 119:89-91

Tše o di boletšego, Morena,

ke tša go ya go ile,

di tieletše kua legodimong.

O botega go tloga molokong wo mongwe go ya go wo mongwe.

Lefase le beilwe ke wena madulong, la tielela.

Dilo tšohle di dutše ka go tielela le lehono,

ka ge di laetšwe ke wena,

gobane tšohle di a go hlankela.

DIPESALOME 89:1-4

Morena, lerato la gago, kilaphetogo, ke tla le opela go ya go ile;

ke tla begela batho potego ya gago ka mehla.

Ke rile:

“Lerato la gago ke la go ya go ile;

o hlomile potego ya gago leratadimeng.”

Wena wa re:

“Ke dirile kgwerano le mokgethwa wa ka;

ke ikanne go Dafida, mohlanka wa ka, ka re:

‘Ke tla lotola bogoši bja gago ka mehla;

pušo yeno e tla dulela sa ruri.’ ” Sela

DIPESALOME 89:5-8

Magodimo a reta mehlolo ya gago, Morena,

le potego ya gago sebokeng sa barongwa.

Kgane ke mang kua magodimong yo a kago bapetšwa le Morena?

Ke mang gare ga dihlolwa tšeo tša legodimo yo a swanago le Morena,

Modimo, Mmoifegi gare ga barongwa,

senatla, Motšhabegi gare ga bohle ba ba mo potapotilego?

Morena, Modimo Ramaatlaohle,

ke mang mokawena?

O Ramaatla, Morena,

mme potego ya gago ke yona kobo ya gago.

Bala gape: DIPESALOME 48; 23; 89; 90:1-2,14-17

Polokego

DIPESALOME 71:1-3

Ke tšhabela go wena, Morena,

ke se tsoge ke hlabilwe ke dihlong.

Ntlhakodiše mme o ntote ka maatla a gago a go phološa!

Ntlhwaele tsebe o mphološe!

Eba mošireletši wa ka yo ke tšhabelago go yena ka mehla.

O ikemišeditše go mphološa,

gobane o mošireletši wa ka le sebo sa ka.

DIPESALOME 139:1-5

Morena, o ntekotše mme o a ntseba.

O tseba tšohle tše ke di dirago;

o tseba tša pelo ya ka o le kgole.

O laola mesepelo ya ka le marobalo a ka;

ditsela tša ka o di tseba gabotse.

Le pele ga ge ke ahlama, Morena,

o tseba ka botlalo se ke tlago se bolela.

O ntikaneditše ka gohle;

o mpontšha gore ke nna wa gago.

DIPESALOME 118:5-9

Mola ke le tlalelong ke ile ka rapela Morena,

gomme a nkwa, a ntlhatlola.

Ka ge Morena a na le nna ga ke boife;

motho wa nama yena a ka ntirang?

Morena o na le nna gore a nthuše;

ka gona ke tla bogela manaba a ka a fentšwe.

Go kaone go khuta ka Morena,

go na le go ikanya motho wa nama.

Go kaone go khuta ka Morena,

go na le go ikanya babuši.

DIPESALOME 57:1-3,7

Ntšhokele, hle, Modimo, ntšhokele,

gobane ke tšhabela go wena.

Ke tla khuta ka fase ga diphego tša gago go fihlela ge kotsi e fetile.

Ke bitša Modimo, Ragodimodimo,

Modimo yo a mphethelago tšohle.

O nthuša a le legodimong,

a mphološa;

a goboša ba ba ntlhomarago. Sela

Modimo o nthuša ka leratorato la gagwe le potego ya gagwe.

Ke itiišitše pelo, Modimo,

ke itiišitše pelo.

Ke tla opela ke go tumiša.

DIPESALOME 46:1-3

Modimo ke setšhabelo sa rena le maatla a rena;

ke komana madulaabapile mabakeng a mathata.

Ka gona,

le ge lefase le ka šikinyega,

le dithaba tša kgeregela ka garegare ga lewatle;

le ge mawatle a ka rora a galefile,

le dithaba tša thothomedišwa ke kgalefo yeo, re ka se tšhoge. Sela

DIPESALOME 46:10-11

O re: “Lesang go lwa,

mme le tsebe gore ke nna Modimo.

Ke nna Kokamaditšhaba,

ke nna Kokamalefase.”

Morena Ramaatlaohle o na le rena;

Modimo wa Jakobo ke setšhabelo sa rena!

Bala gape: DIPESALOME 131; 119:114; 34

Tebalelo

DIPESALOME 32:5-7

Ke ile ka ipolela dibe pele ga gago,

ka se ute bobe bja ka.

Ke ithaopile ka ipolela makgopo a ka go wena,

mme wena wa ntebalela melato yeo.

Ke ka lebaka leo mmotegi mang le mang a swanetšego go go rapela mehleng ya mathata.

Ge matshwenyego a etla bjalo ka mafula a magolo,

a ka se mo fihlele.

Ke khuta ka wena,

o ntšhireletša mathateng.

Ke duduetša mekgolokwane ka ge o mphološitše.

DIPESALOME 103:8-13

Morena o na le kgaugelo le lešoko;

ga a befelwe ka pela,

mme o tletše leratorato.

Ga a dule a kgalemela motho;

ga a befelwe go ya go ile.

Ga a re otle go ya ka moo re sentšego ka gona,

goba a itefeletša ka lebaka la dibe tša rena le makgopo a rena.

Bjalo ka ge legodimo le katologile lefase kudu,

ba ba mmoifago le bona o ba rata kudu.

Bjalo ka ge bohlabela bo tlogelane le bodikela,

le rena o re tlogelanya le dibe tša rena.

Morena o hlokomela bao ba mmoifago,

go swana le tatagobana ge a hlokomela bana ba gagwe.

DIPESALOME 51:5-7

Ke tswetšwe ke le yo kgopo,

ke imilwe ke le modiradibe.

Ka ge therešo e le se se go kgahlago pelong ya motho,

nthute ka pelong ka mo ke swanetšego go phela.

Ntlhwekiše sebe ka hisopo,

ke mo ke tlago hlweka.

Ntlhapiše ke tage go feta leswela.

Bala gape: DIPESALOME 32

Tlhakodišo

DIPESALOME 39:11-12

O kgalema motho ka go mo otlela bokgopo bja gagwe;

o fediša se a se ratago ya ba nke se lewa ke tšhwele.

Motho ke lefeelafeela. Sela

Ekwa thapelo ya ka, Morena;

ntheeletše ge ke go llela.

O se hlokomologe sello sa ka,

gobane ke mofaladi nageng ya gago,

ke mofeti bjalo ka borakgolokhukhu ka moka.

DIPESALOME 65:1-5

Modimo,

go tumišwa go lebane wena kua Sione;

ke wena o lebanwego ke go phethelwa dikeno,

wena yo o kwago dithapelo.

Batho bohle ba tla tla go wena

ka lebaka la dibe tša bona.

Re imelwa ke dikarogo tša rena,

eupša wena o re lebalela tšona.

Ba lehlogonolo ke ba o ba kgethago,

ba o ba batametšago go tlo dula ka dikgorong tša gago.

Nke re ka khorišwa tša ka ntlong ya gago,

tša Tempele ya gago ye kgethwa.

Wena, Modimo, Morephološi,

o re araba ka go re hlakodiša ka ditiro tše di makatšago.

Batho bohle lefaseng

le moše wa mawatle a kgole ba botile wena.

DIPESALOME 68:19-20

A go tumišwe Mong wa bohle,

yo a re pepago letšatši ka letšatši,

yena Modimo, Morephološi.

Modimo wa rena ke wa go re phološa;

Morena, Mong wa rena,

o re hlakodiša lehung.

Tshwaro ye e sa lokago

DIPESALOME 10:1,4-5,12,14,16-17

Morena, o reng o emela kgole?

O reng o iphihla mohla wa mathata?

Ba bolela ba šinyaletše ba re:

“Modimo ga a lefeletše.”

Menaganong ya bona ye mebe ga ba bee Modimo felo.

Ba atlega go tšohle tše ba di dirago.

Ga ba nagane ka dikahlolo tša Modimo;

ba nyatša manaba a bona ohle.

Nanoga, Morena!

Hle, Modimo, tsenya letsogo;

baikokobetši bona o se ba lebale!

Eupša wena, Modimo, o a di bona;

matshwenyego le mahlomola o a ela hloko,

wa a fediša.

Mohlokamahlatse o bota wena;

ka mehla Mothuši wa ditšhiwana ke wena.

Morena ke Kgoši go iša go sa felego;

baditšhaba ba rakilwe nageng ya gagwe.

Morena, o kwele dillo tša banyatšegi;

o tla ba bea pelo, wa kwa.

DIPESALOME 73:1-3,16-17,23-25,28

Ruri, Modimo o loketše Baisraele,

o loketše ba pelo tše di hlwekilego.

Nna ke nyakile ke feletšwe ke tshepo ya gore Modimo o lokile,

ka ba ka thoma go belaela,

gobane ke be ke hufegela baikgantšhi,

ke bona ka mo bakgopo ba atlegago ka gona.

Ke lekile go nagana ka taba ye gore ke e kwešiše,

fela ya ntšhita,

ka ba ka ya Felong mo Gokgethwa ga Modimo,

ya ba gona ke lemogago se se tlago ba hlagela.

Fela ke dula ke na le wena,

mme wena o dula o ntshwere ka seatla sa la go ja.

O ntlhahla ka keletšo ya gago;

ka morago o tla nkamogela wa nkgodiša.

Ke eng se ke nago naso legodimong ntle le wena?

Gomme ge wena o le wa ka,

lefaseng ga go sa na se ke se nyakago.

Nnaena ke loketšwe ke go ba kgauswi le Modimo.

Mong wa ka, Morena,

ke yena setšhabelo sa ka,

gomme ke tla anega ditiro tšohle tša gagwe.

Teko

DIPESALOME 141:3-5,8

Morena, o se ntese ke bolela tše di sego tša swanela,

goba ke bolela ka lephakuphaku.

Ntote ke se rate go dira tše mpe,

ka dira bošaedi ka boomo le badirakgopo;

ke se je menyanyeng ya bona.

Go otlwa le go kgalwa ke moloki ka lerato ga ke go gane;

eupša go hlompšha ke bakgopo gona ke go gana nnako;

ke tla no ba rapelela le ge ba ntira gampe.

Nnaena mahlo a ka a lebeletše wena,

Morena, Mong wa ka;

nna ke khuta ka wena,

o se ntlogele ke ehwa.

Tahlo

DIPESALOME 74:1-2,12

Modimo, o reng o re lahletše ruri?

Mohlape wo o o dišago o reng o o tukela bogale?

Gopola setšhaba se o iphilego sona kgale,

setšhaba se o se phološitšego ya ba lefa la gago.

Gopola thaba ya Sione ye o tlilego wa dula go yona.

Gape wena, Modimo,

o kgoši ya ka ya kgale;

o be o re phološa manabeng mo nageng ya rena.

DIPESALOME 44:23-26

Phafoga, Mong wa rena!

O reng o robetše?

Tsoga! Se re ngalele sa ruri!

O reng o re furaletše,

o lebala ka mo re tlaišwago le ka mo re gateletšwego ka gona?

Re sobeletše lerupurupung,

re rapaletše fase.

Nanoga, o re thuše!

Re phološe, ka ge o re rata ka lerato, kilaphetogo.

Bala gape: DIPESALOME 22

Khomotšo

DIPESALOME 147:2-6

Morena o tsošološa Jerusalema;

o kgoboketša mathopša a Israele.

O homotša ba ba nyamilego,

o ba kgothatša manyaming a bona.

O beile dinaledi ka palo ya tšona,

a thea ye nngwe le ye nngwe leina.

Mong wa rena ke yo mogolo,

yo maatlamaatla,

bohlale bja gagwe ga bo elwe.

Morena o babalela banyatšegi,

bakgopo bona o a ba kokobetša.

DIPESALOME 119:49-50

O se lebale se o nkholofeditšego sona,

nna, mohlanka wa gago;

ke sona se se mphilego lehutšo.

Ge ke le tlalelong, se se nkhomotšago ke gore se o nkholofeditšego sona se a mphediša.

DIPESALOME 131:1-3

Morena, nna ga ke ikgantšhe,

goba ka hlaetša ba bangwe mahlo.

Ga ke ipofe ka dilo tše di mphetago,

goba tša go nkgakgamatša.

Nka upša ka thekga ditho ke ikhomoletše,

ka fola maswafo go etša lesea le le tshwešitšwego letswele difarong tša mmalo.

Baisraele, botang Morena,

go tloga bjale le go ya go ile.

Bala gape: DIPESALOME 126; 135; 23

Tshepo

DIPESALOME 27:1-3

Morena ke seetša sa ka le Mophološi wa ka –

nka se boife motho.

Morena ke botšhabelo bja ka –

nka se tšhoge motho.

Ge batho ba babe ba ntlhasela gore ba mpolaye,

e lego bona batlaiši le manaba a ka, go thetšwa bona ba wa.

Le ge madira a ka ntikanetša,

nka se ke ka boifa;

le ge manaba a ka ntlhasela,

ke tla no fela ke botile Modimo.

DIPESALOME 20:1-2,7-9

Anke Morena a go arabe tšatšing la tlalelo!

Modimo wa Jakobo a go šireletše!

Anke a go thuše a le Felong mo Gokgethwa;

a go thekge a le thabeng ya Sione.

Batho ba bangwe ba botile dikoloi tša ntwa,

bangwe ba botile dipere tša bona;

ge e le rena re botile Morena Modimo wa rena.

Bona ba a thetšwa ba wa,

fela rena re ema re hlophologile,

re tiile.

Morena, dira gore kgoši a fenye,

le rena ge re go bitša o re arabe.

DIPESALOME 62:1-2,5-8

Go Modimo fela ke mo ke hwetšago khutšo;

ke yena yo a mphološago.

Ke yena fela sebo sa ka le Mophološi,

ke yena setšhabelo sa ka,

nka se tsoge ke thetšitšwe.

Nna khutšo ke e hwetša go Modimo fela,

ke yena yo ke mo tshephilego.

Ke yena fela sebo sa ka le Mophološi,

ke yena setšhabelo sa ka,

mme nka se thetšwe.

Modimo ke Mophološi wa ka yo a mphago seriti;

ke yena sebo sa ka se se tiilego,

ke setšhabelo sa ka.

Mo tshepheng ka mehla,

lena setšhaba;

mo aleleng mathata ohle a lena;

ke yena setšhabelo sa rena.

Bala gape: DIPESALOME 56:3-4,8; 21; 63

Pelaelo

DIPESALOME 43:3-5

Nthomele seetša sa gago le therešo ya gago,

di ntlhahle di mpušetše thabeng ya gago ye kgethwa,

bodulong bja gago.

E be gona ke batamelago

aletare ya gago, Modimo,

ke tle go wena o nthabišago kudu.

Ke letše sekgapa sa ka ke go opelele ditumišo,

wena Modimo, Modimo wa ka!

Wena pelo ya ka,

o reng o hlokofetše gakaaka?

O reng o ferekane?

Tshepha Modimo,

gobane ke tla buša ka mo tumiša,

yena Mophološi wa ka,

Modimo wa ka.

DIPESALOME 125:1-2

Ba ba botilego Morena ba etša thaba ya Sione,

yona e sa šikinyegego,

e ka se kego ya timelela.

Bjalo ka ge Jerusalema e dikaneditšwe ke dithaba,

tšhaba sa Morena le sona se dikaneditšwe ke yena,

gonabjale le go iša go sa felego.

Letšhogo tlaišegong

DIPESALOME 55:1-8

Modimo, ekwa thapelo ya ka,

o se ntlhokomologe ge ke go llela.

Ntheeletše, mme o nkarabe;

ke tsieditšwe ke mathata.

Ke gakantšhitšwe ke legoa la manaba a ka

le kgatelelo ya bakgopo;

ba nkgobelela dithogako,

ba nkgalefetše, ba ntlhoile.

Pelo ya ka e thebatheba kudu;

ke swerwe ke poifo ya lehu.

Ke tsenwe ke letšhogo,

ke a thothomela,

ke swere pelo ka seatla,

gomme ke re:

“Nke nkabe ke na le diphego boka leeba,

ka fofa ka ya go ikhutša.

Nkabe ke fofela kgole,

ka yo itulela lešokeng. Sela

Ke be ke tla ikhweletša boširelo ka bjako,

ka širela phefo ye e tšubutlago le ledimo.”

DIPESALOME 55:16-18,22

Nnaena ke ipiletša Modimo,

gomme yena Morena o tla mphološa.

Mosong le mosegare le mantšiboa ke dulela go balabala ke fegelwa,

gomme yena o kwa lentšu la ka.

Dintweng tše ke di lwago le manaba a mantši o tla mpuša ke phologile.

Maima a gago o a rolele Morena,

gomme yena o tla go babalela.

Gape a ka se lese mooki a thetšwa.

Kholofologo

DIPESALOME 61:1-5

Hle, Modimo, ekwa sello sa ka,

theeletša thapelo ya ka.

Ke go bitša ke nolegile moko ke le magomong a lefase.

Nnametše letlapa le le phagamego,

le ke palelwago ke go le namela.

Gobane ke wena setšhabelo sa ka;

o sebo se se tiilego sa go ntšhireletša manabeng.

Nke nkabe ke dulela ruri ka mošašeng wa gago;

nke diphego tša gago e ka ba botšhabelo bja ka. Sela

O amogetše dikeno tše ke go anetšego tšona, Modimo,

gomme o mphile lefa la bao ba go boifago.

Bala gape: DIPESALOME 69; 77; 86

Thato ya Modimo

DIPESALOME 25:4-7

Morena, ntsebiše thato ya gago;

o nthute ka mo o ratago gore ke phele ka gona.

O ntlhahle gore ke phele ka therešo ya gago;

o nthute,

gobane o Modimo, Mophološi wa ka.

Ka mehla ke botile wena.

Morena, gopola botho bja gago le leratorato la gago,

e lego tšona dilo tša kgale.

O lebale dibe tša ka tša bofseng le dikarogo.

Fela nna, Morena, o nkgopole ka leratorato la gago le botho bja gago.

Bala gape: DIPESALOME 119:5-16,105

Go katana goba mpherefere

DIPESALOME 13:1-6

Morena, o tla ntebala go fihlela neng?

E tla ba go ya go ile na?

A o tla mphuralela go fihlela neng?

Ke tla khupela bohloko go fihla neng?

Ke tla phela ke nyamile letšatši ka letšatši go fihlela neng?

Manaba a ka a tla ntaola go fihlela neng?

Ntebelele hle, Morena, Modimo wa ka,

mme o nkarabe ge ke go rapela.

Ntapološe gore ke se nape ka hwa,

gore lenaba la ka le se re:

“Ke mo swinne!”

gore dira tša ka di se thabele go wa ga ka.

Ge e le nna ke itshepetše lerato la gago, kilaphetogo;

ke tla hlalalela ge o ntlhakoditše.

A ke go opelele, Morena,

gobane o ntoketše.

DIPESALOME 130:1-8

Morena, ke go bitša ke le fasefase

sekoting sa dibe tša ka.

Ekwa sello sa ka, hle, Mong wa ka;

ntlhwaele tsebe ge ke go kgopela thušo!

Ge o ka be o eya le makgopo a rena, Morena,

ke mang yo a ka bego a ka phela, Mong wa ka?

Eupša o re swarela dibe,

gore re tle re go boife.

Ke dula ke letetše go thušwa ke Morena,

ke letetše ka mafolofolo,

ke emetše gore go phethege se a se boletšego.

Ke dula ke letetše Morena

go feta bahlapetši ba ba letago masa,

ee, bahlapetši ba ba letago masa.

Israele, holofela Morena,

gobane lerato la gagwe ga le fetoge,

gomme o dula a itokišeditše go phološa.

O tla phološa Baisraele makgopong a bona.

DIPESALOME 28:1-2,6-8

Morena, wena Montšhireletši,

ke a go bitša, o se nkhomolele.

Ge o sa nkarabele,

ke tla ba bjalo ka ba ba theogelago bodulabahu.

Hle, o nkwe ge ke go llela ke nyaka thušo,

ke phagamišeditše matsogo Felong mo Gokgethwakgethwa ga Tempele ya gago.

A go retwe Morena!

O nkwele ge ke mo llela ke nyaka thušo.

Morena o mpha maatla,

ebile ke kotse ya ka.

Ke botile yena, o a nthuša;

ka gona ke a gobela,

ke mo reta ka sefela.

Morena o fa setšhaba sa gagwe maatla.

Motlotšwa wa gagwe o tšhabela go yena mme a phološwa.

Bala gape: DIPESALOME 22; 88; 77

Comfort from the Word

First digital edition 2018

Bible text: Sepedi 2000 Translation

© Bible Society of South Africa 2000, 2018

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-formaat:    ISBN 978-0-7982-2273-0
Mobi-formaat:    ISBN 978-0-7982-2274-7
PDF-formaat:      ISBN 978-0-7982-2275-4

Bibles and audio Bibles are available on the BibleSA-app